ོལ་ཅིག ། ལན་གསུམ། སློབ་དཔོན་དཀྱིལ་འཁོར་པའི་ཐུགས་ཀའི་འོད་ཟེར་གྱིས་ཕྱོགས་བཅུའི་རྒྱལ་བ་སྲས་དང་བཅས་པ་གདན་གསུམ་ཚང་བའི་དཀྱིལ་འཁོར་གྱི་རྣམ་པར་བཛྲ་ས་མཱ་ཛཿས་སྤྱན་དྲངས། ཨརྑྷཾ་སོགས་ཀྱི་མཆོད། ནམ་མཁའ་གང་བའི་དབང་ལྷ་རྣམས་དང་རྡོ་རྗེ་གཞོན་ནུའི་ལྷ་ཚོགས་རྣམས་ཀྱིས་བཀྲ་ཤིས་པའི་རྣམ་པ་དུ་མ་དང་ལྡན་པས་རིན་པོ་ཆེའི་བུམ་པ་བདུད་རྩིས་གང་བས་དབང་བསྐུར་བའི་མོས་པ་མཛོད། རྣམ་བུམ་ཐོགས་ལ། ཧཱུྃ། བརྡལ་ཁྱབ་སྤྲོས་བྲལ་བུམ་པ་རུ། །རང་བྱུང་ལྷུན་གྲུབ་དཀྱིལ་འཁོར་རྫོགས། །ཐུགས་རྗེ་ཡེ་ཤེས་བདུད་རྩི་འཁྱིལ། །སྐལ་ལྡན་བུ་ལ་དབང་བསྐུར་བས། །སྐུ་མཆོག་འགྱུར་མེད་དབང་ཐོབ་ཤོག །ཨོཾ་བུདྡྷ་བཛྲ་རཏྣ་པདྨ་ཀརྨ་ཀཱི་ལི་ཀཱི་ལ་ཡ་ཧཱུྃ། ཨོཾ་བཛྲ་ཀྲོ་དྷ་ཧཱུྃ་ཀཱ་ར། བི་ཛ་ཡ། ནི་ལ་དཎྜ། ཡ་མནྟ་ཀཱ། ཨཱརྱ་ཨ་ཙ་ལ། ཧྱ་གྲཱྀ་ཝ། ཨ་པ་རཱ་ཛི་ཏ། ཨ་མྲྀ་ཏ་ཀུནྜ་ལི། ཏྲཻ་ལོཀྱ་བི་ཛ་ཡ། མ་ཧཱ་བ་ལ་ཧཱུྃ། མ་ཧཱ་མཎྜ་ལ་ཨ་བྷི་ཛྙཱ་ན་ཨ་བྷི་ཙཱརྱ་ཧཱུྃ་ཀཱ་ཡ་ཨ་བྷི་ཥིཉྩ་ཨོཾ། ཞེས་བརྗོད་ལ་སྤྱི་བོར་བཞག་ཅིང་བུམ་ཆུ་བླུད། དེ་ལྟར་དབང་བསྐུར་བས་སྐུའི་ཆ་ཐམས་ཅད་བདུད་རྩིའི་ཆུ་རྒྱུན་གྱིས་གང་། ཆུའི་ལྷག་མ་ཡར་ལུད་པ་ལས་ཁྲག་འཐུང་རིགས་ལྔས་དབུ་བརྒྱན། དབང་ལྷ་རྣམས་ཀྱང་ཁྱེད་རང་རྣམས་ལ་ཐིམ་པར་མོས་ཤིག ། དེའི་རྗེས་འབྲེལ་རྡོ་རྗེ་སློབ་དཔོན་གྱི་དབང་འདི་ལ་གསན་པས་ཁྱབ་སྟེ། ཧཱུྃ། དཀྱིལ་འཁོར་ཆེན་པོ་ཁྱོད་སྒོམས་ཤིག །དཀྱིལ་འཁོར་ཆེན་པོ་ཁྱོད་བྲིས་ཤིག །ཟས་དང་ནོར་གྱི་ཕྱིར་མ་བྱེད། །བྱང་ཆུབ་རྩི་ཡིས་ཟིན་པར་མཛོད། །བཀའ་བརྒྱུད་དྲི་མ་མེད་པ་ལ། །ཐོས་པ་བསམ་པ་བསྒོམ་པ་གསུམ། །ཚུལ་བཞིན་བུ་ཡིས་ཡང་དག་གྱིས། ། ཞེས་དང་། འདིར་སྤྲོ་ན་ཕུར་པའི་རྒྱུད་རྩ་དུམ་ཚར་གཅིག་བཀླག །བཟླས་ལུང་སྦྱིན་པ་ནི། ཧཱུྃ། ལྷ་ཉིད་སྔགས་ལ་སྔགས་ཉིད་ལྷ། །སྔགས་དང་ལྷ་རུ་གཉིས་སུ་མེད། །ཡེ་ཤེས་ལྷ་ཡི་ཐུགས་དཀྱིལ་ན། །རང་རང་ཐུགས་ཀྱི་སྙིང་པོ་གནས། །དེ་ཕྱིར་ཁྱོད་ཀྱང་དེ་ཉིད་ཟློས། ། སྙིང་པོ་འབྲུ་བཅུ་བདུན་པ་དང་། བཞི་སྙིང་གཅིག་དྲིལ། སྤུ་གྲིའི་དྲག་སྔགས་རྣམས་ཚར་རེ་རྗེས་ཟློས་བྱར་གཞུག ། དེས་མཚན་མ་སྤྲུལ་པའི་དཀྱིལ་འཁོར་དུ་བུམ་པའི་དབང་ཐོབ། ལུས་ཀྱི་ལས་གསུམ་དག །གཟུགས་སུ་རྣམ་པར་རྟོག་པ་དང་རྩའི་ཁམས་སྟོང་ཕྲག་བདུན་ཅུ་རྩ་གཉིས་སྦྱངས། སྐུ་རྡོ་རྗེའི་བྱིན་རླབས་ཞུགས། བསྐྱེད་རིམ་དམ་ཚིག་གི་ཕྱག་རྒྱ་བསྒོམ་པ་ལ་དབང་། འབྲས་བུ་སྤྲུལ་སྐུ་ཐོབ་པའི་སྐལ་པ་ཅན་དུ་བྱས་པ་ཡིན་ནོ། །དེ་ནས་གསང་དབང་གི་ཕྱིར་གསོལ་བ་འདེབས་པ་འདིའི་རྗེས་ཟློས། ཧཱུྃ། སྲིད་པ་རྡོ་རྗེ་ཕུར་པའི་ལྷ། །སྐུ་གསུམ་དབྱེར་མེད་སྒྲུབ་པ་ཡི། །དེ་ཕྱིར་གསང་བའི་དབང་བསྐུར་འདི། །ཡོངས་སུ་རྫོགས་པ་བསྐུར་བར་ཞུ། ། ལན་གསུམ། བདེ་སྐྱོང་གི་སྣོད་དུ་བླ་མ་དཔལ་ཆེན་པོ་ཡབ་ཡུམ་སྙོམས་འཇུག་མཛད་པའི་བདེ་བའི་སྒྲས་སངས་རྒྱས་སྲས་བཅས་སྤྱན་དྲངས། ཡབ་ཀྱི་ཞལ་དུ་ཞུགས། ཐུགས་ཀར་རྗེས་ཆགས་ཀྱི་མེས་ཞུ་བ་རྡོ་རྗེའི་ལམ་ནས་ཡུམ་གྱི་པདྨར་བབས། བྱང་སེམས་དཀར་དམར་རོ་གཅིག་ཏུ་འདྲེས་པའི་རྒྱུན་ཐོད་པའི་བདུད་རྩི་དང་དབྱེར་མེད་པ་དེ་ཁྱེད་རང་རྣམས་ཀྱི་ལྕེ་ཐོག་ཏུ་བཞག་སྟེ་དབང་བསྐུར་བའི་མོས་པ་མཛོད། བྷནྡྷ་ཐོགས་ལ། ཧཱུྃ། ཕྱི་ནི་རང་བྱུང་ཀ་པཱ་ལ། །ནང་ན་ཡེ་ཤེས་བདུད་རྩི་འཁྱིལ། །སྐལ་ལྡན་བུ་ལ་བྱིན་པ་ཡིས། །གསང་དབང་ཡོངས་སུ་རྫོགས་ཐོབ་ཤོག ། སྔགས་མཐར་ཝཱ་ཀ་ཨ་བྷི་ཥིཉྩ་ཨཱཿ ཞེས་སྦྱིན། བྱང་སེམས་བདུད་རྩིའ་ིརྒྱུན་གྱིས་རྩ་གནས་ཐམས་ཅད་གང་བས་རྩའི་འཆིང་བྱེད་ཀྱི་མདུད་པ་གྲོལ། གཟུང་འཛིན་བརྒྱད་བཅུའི་རྟོག་པ་འགག །བདེ་བའི་ཡེ་ཤེས་ཁྱད་པར་ཅན་རྒྱུད་ལ་སྐྱེས་པར་མོས་པ་མཛོད། དེའི་རྗེས་འབྲེལ་དུ་ཁྱེད་རང་རྣམས་བདེ་སྟོང་ཕྱག་རྒྱ་ཆེན་པོ་དཔལ་ཆེན་བཛྲ་ཀུ་མཱ་རའི་ངོ་བོར་རྫོགས་པ་ལ་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རྫས་དང་ཡོ་བྱད་རྣམས་ཀྱིས་མངའ་གསོལ་བར་མོས་ཤིག། ཆས་དང་ཡོ་བྱད་རྣམས་ཐོགས་ལ། ཧཱུྃ། རྡོ་རྗེ་གཞོན་ནུའི་རིག་འཛིན་རྣམས། །དབུ་རྒྱན་དོ་ཤལ་རིགས་ལྔ་སྟེ། །རྡོ་རྗེ་དྲིལ་བུའི་ཕྱག་རྒྱ་འདི། །སློབ་དཔོན་རྟག་ཏུ་བཟུང་བར་བྱ། །ཐོད་པའི་རྔ་བརྡུང་མི་རྐང་གླིང་། །མི་བཟད་དྲུག་གི་ཕུར་པས་གདབ། །རྟོག་མེད་ཆེན་པོའི་རང་བཞིན་གྱིས། །ཤ་ལྔ་བདུད་རྩི་ལྔ་ལ་རོལ། །ཨ་ལ་ལ་ཧོ་དགྱེས་ཆེན་པོ། །རང་བཞིན་རྣམ་དག་ངེས་པར་རོལ། །ཁྱོད་ལ་དབང་བཞི་རྫོགས་བསྐུར་གྱིས། །གསང་སྤྱོད་ཚུལ་དང་ལྡན་པར་གྱིས། །ཨོཾ་བཛྲ་ཀཱི་ལི་ཀཱི་ལ་ཡ། ཧ་ས་ཡ་ར་ཧ་ས་ཡ་ར་ཧྲཱི་དནྜཱ་ཧཱུྃ་ཕཊ། དེ་ལྟར་ཀཱི་ལ་ཡ་འོག་མ་ཀུན་ལ་སྦྱར་ཏེ། ཨཱ་བེ་ཤ་ཡ་ཨཱ་བེ་ཤ་ཡ་ཧཱུྃ་ཕཊ། ཛཿཧཱུྃ་བྃ་ཧོ་ཤཱི་གྷྲཾ་ཨ་ན་ཡ་ཧཱུྃ་ཕཊ། ཛྭ་ལ་པ་ཡ་ཛྭ་ལ་པ་ཡ་ཧཱུྃ་ཕཊ། ད་ཧ་ཡ་ད་ཧ་ཡ་ཧཱུྃ་ཕཊ། བྷིནྡྷ་ཡ་བྷིནྡྷ་ཡ་ཧཱུྃ་ཕཊཿ ཞེས་བསྐུར། དེས་གདན་གསུམ་སྐུའི་དཀྱིལ་འཁོར་དུ་གསང་བའི་དབང་ཐོབ། ངག་གི་ལས་རྣམ་པ་བཞི་དག །སྒྲ་ཚིག་རང་མཚན་དུ་འཛིན་པ་དང་རླུང་བཅུ་དག་པར་སྦྱངས། གསུང་རྡོ་རྗེའི་བྱིན་རླབས་ཞུགས། རྫོགས་རིམ་ཆོས་ཀྱི་ཕྱག་རྒྱ་བསྒོམ་པ་ལ་དབང་། འབྲས་བུ་ལོངས་སྐུ་ཐོབ་པའི་སྐལ་བ་ཅན་དུ་བྱས་པ་ཡིན་ནོ། །དེ་ནས་དབང་གསུམ་པའི་ཕྱིར་གསོལ་བ་འདེབས་པ་འདིའི་རྗེས་ཟློས། ཧཱུྃ། སྲིད་པ་རྡོ་རྗེ་ཕུར་པའི་ལྷ། །སྐུ་གསུམ་དབྱེར་མེད་སྒྲུབ་པ་ཡིན། །དེ་ཕྱིར་ཤེས་རབ་ཡེ་ཤེས་ཀྱི། །དབང་འདི་རྫོགས་པར་བསྐུར་དུ་གསོལ། ། ལན་གསུམ། ཁྱེད་རང་རྣམས་དཔལ་ཆེན་པོ་སྣང་སྟོང་སྒྱུ་མ་ལྟ་བུར་གསལ་བ་ལ། སློབ་དཔོན་གྱིས་ཡུམ་འཁོར་ལོ་རྒྱས་འདེབས་མ་ལས་རིགས་མཐུན་གྱི་ཕྱག་རྒྱ་མ་གཟུགས་དང་ལང་ཚོ་མཚན་ཉིད་ཕུན་སུམ་ཚོགས་པ་ཞིག་རྣམ་པར་སྤྲོས་ཏེ་གཏད་པར་མོས་ཤིག ། རིག་མའི་གཟུགས་བརྙན་ཐོགས་ལ། ཧཱུྃ། བདེ་ཆེན་ཡེ་ཤེས་སྟོང་པའི་གཟུགས། །ཤེས་རབ་མཆོག་གི་ཕོ་ཉ་མོ། །བཞིན་མཛེས་བཅུ་དྲུག་ལང་ཚོ་ལྡན། །སྐལ་ལྡན་བུ་ལ་གཏད་པ་ཡིས། །དབབ་བཟུང་འདྲེན་དགྲམ་བརྟན་ཐོབ་ནས། །མ་དག་རླུང་ལྔ་དབྱིངས་སུ་འཇིག །ཕྱི་ནང་གཞན་གསུམ་རྣམ་དག་ཅིང་། །དག་རྫོགས་སྨིན་གསུམ་མཐར་སོན་ནས། །འབྲས་བུ་སྐུ་དང་ཡེ་ཤེས་དཔལ། །མི་སློབ་ལམ་གྱི་འབྲས་ཐོབ་ཤོག ། སྔགས་མཐར། མ་ཧཱ་ཛྙཱ་ན་སུ་ཁ་པྲཛྙཱ་ཙིཏྟ་ཨ་བྷི་ཥིཉྩ་ཧཱུྃ། ཞེས་གཏད། ལྷ་མོ་དེས་ཀྱང་ས་མ་ཡ་ཧོ་ཞེས་ཐར་པ་བསྟེན་པར་བསྐུལ་བས་ཡབ་ཀྱིས་ས་མ་ཡ་སྟྭཾ་ཅེས་དགྱེས་པ་ཆེན་པོས། ཨོཾ་བཛྲ་ཀཱི་ལི་ཀཱི་ལ་ཡ་ཏིཔྟ་ཙཀྲ་ར་ཧོ་ཧཾ། རཱ་ག་ཡ་མི། ན་མཿསརྦ་ཏ་ཐཱ་ག་ཏ་མ་ཧཱ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། ཞེས་འདུ་ཤེས་གསུམ་ལྡན་གྱི་རོལ་པས་རྗེས་ཆགས་བདེ་ཆེན་གྱི་ཡེ་ཤེས་ཆེས་ཆེར་འབར་བས་གཉིས་སྣང་གི་རྟོག་པ་ཐམས་ཅད་དབྱིངས་སུ་ནུབ་སྟེ་བྱང་སེམས་བདུད་རྩིའི་དྭངས་མ་དབབ་ལྡོག་གི་སྦྱོར་བར་དྲངས་པའི་དཔེའི་ཡེ་ཤེས་ཉམས་སུ་མྱོང་བ་ལ་སྨྲར་མི་བཏུབ་པ་གསལ་ལ་ངོས་བཟུང་དང་བྲལ་བ་དཔེ་དིག་མས་བུ་རམ་མྱང་བ་ལྟ་བུ་སངས་རྒྱས་ཀྱི་དགོངས་པ་ཉོན་མོངས་པ་རང་སར་གྲོལ་བ་ཞིག་འབྱུང་བ་དེ་ངོས་ཟུངས་ལ་མཉམ་པར་ཞོག་ཅིག ། ཅེས་དར་གཅིག་བསྐྱང་། དེས་རྡོ་རྗེ་བཙུན་མོའི་མཁའ་དབྱིངས་སུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་ལས་གསུམ་དག །ཡིད་དང་ཆོས་སུ་རྟོག་པ་ལས་བྱུང་བའི་རྣམ་ཤེས་ཚོགས་བདུན་དང་། རང་བཞིན་བརྒྱད་ཅུའི་རྟོགས་པ་སྦྱངས། ཐུགས་རྡོ་རྗེའི་བྱིན་རླབས་ཞུགས། ཟུང་འཇུག་ལས་ཀྱི་ཕྱག་རྒྱ་བརྟེན་པ་ལ་དབང་། འབྲས་བུ་ཆོས་སྐུ་ཐོབ་པའི་སྐལ་བ་ཅན་དུ་བྱས་པ་ཡིན་ནོ། །དེ་ནས་དབང་བཞི་པའི་ཕྱིར་གསོལ་བ་འདེབས་པ་འདིའི་རྗེས་ཟློས། ཧཱུྃ། སྲིད་པ་རྡོ་རྗེ་ཕུར་པའི་ལྷ། །སྐུ་གསུམ་དབྱེར་མེད་སྒྲུབ་པ་ཡིན། །ཐམས་ཅད་སེམས་སུ་འདུག་པ་ལ། །སེམས་ལ་རང་དབང་མ་ཐོབ་ན། །འབྲས་བུ་སྨིན་པར་ག་ལ་འགྱུར། །ཆོས་སྐུར་ངོ་སྤྲོད་དབང་བསྐུར་ཞུ། ། ལན་གསུམ། ཁྱེད་རང་རྣམས་སྒོ་གསུམ་མ་བཅོས་རང་བབས་སུ་ལྷོད་ཀྱིས་ཀློད་ལ་རིག་པ་སྐྱེ་འགག་གནས་གསུམ་དང་བྲལ་བའི་གཤིས་ལུགས་སྨྲ་བསམ་བརྗོད་བྲལ་གྱི་ངང་དུ་མཉམ་པར་ཞོག་མཛོད། མེ་ལོང་བསྟན་ལ། ཧཱུྃ། རྡོ་རྗེ་གཞོན་ནུའི་རིག་འཛིན་རྣམས། །སེམས་ཀྱི་རང་བཞིན་འདི་ལྟ་སྟེ། །རྡོ་རྗེ་སེམས་དཔའ་ནམ་མཁའ་ཆེ། །ངང་ཉིད་རྡོ་རྗེ་ཆོས་དབྱིངས་ལས། །རྣམ་པར་ཤེས་པ་རྡོ་རྗེར་བསྒོམ། །དེའང་རང་སེམས་སྟོང་གསལ་གྱི་དོན་ནི་མཚོན་བྱེད་མེ་ལོང་དྭངས་པ་ལ་གཟུགས་བརྙན་སྣ་ཚོགས་སུ་ཤར་བ་བཞིན་ཆོས་ཉིད་སྤྲོས་པ་དང་བྲལ་བའི་རང་བཞིན་མ་འགག་པར་ཐུགས་རྗེའི་རང་རྩལ་ཅིར་ཡང་འཆར་བའི་ངོ་བོ་སྐུ་གསུམ་དབྱེར་མེད་བློ་འདས་རྫོགས་པ་ཆེན་པོ་ནི་དཔལ་རྡོ་རྗེ་གཞོན་ནུའི་དགོངས་པ། དེ་བཞིན་ཉིད་ཀྱི་ཏིང་ངེ་འཛིན་ཏེ་ཚིག་གིས་མཚོན་དུ་མེད་པས་བརྡས་མཚོན་ཏེ་བསྟན་པ་ཡིན་ནོ། །དེས་རྣམ་ཐར་སྒོ་གསུམ་གྱི་དཀྱིལ་འཁོར་དུ་རང་བཞིན་རྫོགས་པ་ཆེན་པོའི་དབང་ཐོབ། དཔེ་དོན་འབྲེལ་བའི་ཆོས་ཉིད་ཉམས་སུ་མྱོང་། ཀུན་གཞི་དང་ཤེས་བྱའི་སྒྲིབ་པ་དག །མཐོང་ལམ་ཕྱག་རྒྱ་ཆེན་པོ་བསྒོམ་པ་དབང་། འབྲས་བུ་ངོ་བོ་ཉིད་སྐུ་ཐོབ་པའི་སྐལ་པ་ཅན་དུ་བྱས་པ་ཡིན་ནོ། །དེ་ནས་ཕུར་སྲུང་དམ་ཅན་ལྕམ་དྲལ་རྣམས་བྲན་དང་འབངས་སུ་གཏད་པ་ཡིན་ཏེ། དམ་ཅན་གྱི་གཏོར་མ་རྣམ་ལ་དམིགས་ཏེ་བདེན་སྟོབས་སྔོན་དུ་འགྲོ་བས། ཕུར་སྲུང་དམ་ཅན་བཅུ་དྲུག་སྤྲུལ་འཁོར་དང་བཅས་པ་རྟེན་འདི་རྣམས་ལ་ཐིམ་པར་གྱུར་ཅིག །ཛཿཧཱུྃ་བཾ་ཧོཿ ཞེས་སྤྱུགས་གླུ་དང་བཅས་བཀུག་ཅིང་གུ་གུལ་དང་ཤ་ཆེན་བདུག །ཡུངས་དཀར་ལ་བཞི་སྙིང་གཅིག་དྲིལ་བཟླས་པ་འཐོར་བས་གཟི་བྱིན་བསྐྱེད་དེ། གཏོར་མ་རྣམས་ལག་ཏུ་གཏད་ཅིང་། ཕྲིན་ལས་མྱུར་མགྱོགས་ཀྱི་བདག་པོ་ཕུར་སྲུང་ལྕམ་དྲལ་འཁོར་དང་བཅས་པ་རྣམས་ཀྱིས་སྔོན་ཚེ་བལ་ཡུལ་ཡང་ལེ་ཤོད་དུ་རིག་འཛིན་ཆེན་པོ་པདྨ་འབྱུང་གནས་ཀྱིས་བཀའ་དང་དམ་ལ་བཞག །རྡོ་རྗེ་ཕུར་པའི་སྲུང་མར་དབང་བསྐུར། སྲོག་གི་སྙིང་པོ་མདོངས་གསོལ་དུ་ཕུལ་ནས་ཇི་ལྟར་ཁས་བླངས་པའི་དམ་ཚིག་གཉན་པོ་དྲན་པར་མཛོད་ལ་རྡོ་རྗེའི་སློབ་མ་འདི་རྣམས་ཀྱི་ཕྱི་ནང་གསང་བའི་འགལ་རྐྱེན་བར་ཆད་ཞི་བ་དང་། མཐུན་རྐྱེན་སྨོན་པའི་ལེགས་ཚོགས་ཐམས་ཅད་ཡིད་བཞིན་དུ་འགྲུབ་པ་དང་། ཁྱད་པར་ཉམས་པ་བདུན་ལྡན་གྱི་དགྲ་བགེགས་རྣམས་ལྟས་དང་ཆོ་འཕྲུལ་སྣ་ཚོགས་ཀྱིས་དཔའ་བཀོངས་ཏེ་དྲག་ཤུལ་གྱི་ལས་ཐོགས་མེད་དུ་སྒྲུབ་པར་མཛོད་ཅིག ། ཅེས་བསྐུར། དེ་ལྟར་དབང་རྣམས་ཡོངས་སུ་རྫོགས་པ་ཐོབ་པ་ལ། ནམ་མཁའ་གང་བའི་སངས་རྒྱས་དཀྱིལ་འཁོར་གྱི་ལྷ་དང་བཅས་པས་ཤིས་པ་བརྗོད་པའི་དབྱངས་སྙན་སྒྲོགས་བཞིན་མེ་ཏོག་གི་ཆར་སིལ་མར་བསྙིལ་བས་དབང་དོན་གྱི་ཡེ་ཤེས་བརྟན་པར་བྱས་པའི་མོས་པ་མཛོད། ཅེས་མཚམས་སྦྱར་ལ་ཤིས་བརྗོད་རྒྱས་པར་སྤེལ་ལོ། །གསུམ་པ་ནི། དེ་ལྟ་ན་དབྱིངས་ཕྱུག་ཡེ་ཤེས་མཁའ་འགྲོ་མཚོ་རྒྱལ་གྱི་ཐུགས་དམ་གསང་བའི་ལྷ་མཆོག་རྡོ་རྗེ་ཕུར་པ་འབུམ་ནག་ལུགས་ཀྱི་དབང་བསྐུར་ཟབ་མོ་ལེགས་པར་ཕུལ་གྲུབ་པ་ལགས་པས། དབང་སྲོག་རྒྱུད་ལ་འཛིན་པ་དམ་ཚིག་ལ་རག་ལས་ཏེ། ཇི་སྐད་དུ། རྒྱུད་མྱང་འདས་ལས། ས་གཞི་ཆེན་པོ་དང་འདྲ་སྟེ་ཀུན་གྱི་རྟེན། ཡིད་བཞིན་ནོར་བུ་དང་འདྲ་སྟེ་འདོད་པ་བསྐང་། གཅན་གཟན་སེང་གེ་དང་འདྲ་སྟེ་ཟིལ་གྱིས་གནོན་པས་སྤྱིའི་དམ་ཚིག་དེ་དག་བསྲུང་བར་བྱ། ཞེས་གསུངས་པས་ཐུན་མོང་སྤྱིའི་དམ་ཚིག་རྩ་བ་གསུམ་དང་ཡན་ལག་ཉེར་ལྔའི་སྟེང་དུ། སྒྲུབ་པ་ཁྱད་པར་གྱི་དམ་ཚིག་ཉི་ཤུ། སྤྱོད་པ་རྒྱུན་གྱི་དམ་ཚིག་བཞི། ལྟ་བ་གལ་མདོའི་དམ་ཚིག་ལ། མ་ཁྲེལ་བ་བཞི། ཉམས་པ་བཞི། མཐར་ཕྱིན་པའི་རྟགས་བཞི། ཉམས་པའི་རྒྱུ་བཞི། ཉམས་པ་བསྐང་ཚུལ་དང་བཅས་པ་ཕུར་པ་གསང་རྒྱུད་ནས་བསྟན་པ་ལྟར་ཚུལ་བཞིན་དུ་བསྲུང་བར་བགྱིའོ་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་ལན་གསུམ། གཏང་རག་གི་མཎྜལ་སོགས་སྤྱི་ལྟར་བྱས་ལ་སློབ་མ་རྣམས་རང་གནས་སུ་བཏང་། སློབ་དཔོན་གྱིས་ཚོགས་ལ་རོལ་པ་སོགས་ཆོ་གའི་རྗེས་ཀྱི་བྱ་བ་རྣམས་ལས་བྱང་དུག་ཕུར་ནག་པོ་བཞིན་མཐར་དབྱུང་བས་འགྲུབ་བོ། །བདག་རྒྱུད་ཡོན་ཏན་བརྒྱད་ཀྱིས་རིང་བཏང་བས། །ཆོས་ལ་དབང་ཟ་ཉེས་པའི་ཚོགས་ཅི་མཆིས། །བླ་མ་དཀྱིལ་འཁོར་ལྷ་ཡི་སྤྱན་སྔར་འཆགས། །བརྩེ་བས་བཟོད་མཛོད་མི་སྒྲིབ་དག་ཚངས་སྩོལ། །འདིར་འབད་དགེ་བས་འཁོར་བའི་རྦ་ཀློང་དུ། །དབང་མེད་བྱིངས་པའི་ཉམ་ཐག་སྲིད་གསུམ་འགྲོ། །མ་ལུས་བདུད་བཞིའི་གཡུལ་ལས་རྣམ་རྒྱལ་བའི། །མི་གནས་སྐུ་ལྔའི་གཏན་སྲིད་ཟིན་གྱུར་ཅིག །ཅེས་ཕུར་པའི་འགྲེལ་བཤད་འབུམ་ནག་ལུགས་ཀྱི་དབང་བསྐུར་མདོར་བསྡུས་སུ་བསྡེབས་པ་འདིའང་། སངས་རྒྱས་པདྨའི་དོན་གྱི་རྒྱལ་ཚབ་མཚུངས་མེད་རིགས་ཀྱི་བདག་པོ་བདུད་འཇོམས་འགྲོ་འདུལ་གླིང་པའི་བཀའ་སྩལ་སྤྱི་བོར་བླངས་ཏེ་རྗེ་བཙུན་ཆེན་པོ་པདྨ་ལས་འབྲེལ་རྩལ་གྱི་བཀའ་འབངས་སུ་གྱུར་པའི་རྣལ་འབྱོར་རྒྱལ་ཁམས་སྤྱོད་པ་ཁྲོ་རྒྱལ་རྡོ་རྗེས་དོག་བདེ་ཕུའི་གུ་རུའི་སྒྲུབ་གནས་པདྨའི་དགའ་ཚལ་དུ་སྦྱར་བ་འདི་དགེ་ལེགས་སུ་གྱུར་ཅིག །དགེའོ། །བཀྲ་ཤིས།། །།